คลังสรุปภัยพิบัติญี่ปุ่นทำศก.ไทยหาย0.1%
สศค.เผยบทวิเคราะห์ผลกระทบเศรษฐกิจไทยจากเหตุภัยพิบัติญี่ปุ่น พบสะเทือนการเติบโตเศรษฐกิจปีนี้ 0.1% ขณะที่การลงทุน-ส่งออกกระทบ 0.7%-0.8%&nbsp;&nbsp;
28 มี.ค. 2554

สศค.เผยบทวิเคราะห์ผลกระทบเศรษฐกิจไทยจากเหตุภัยพิบัติญี่ปุ่น พบสะเทือนการเติบโตเศรษฐกิจปีนี้ 0.1% ขณะที่การลงทุน-ส่งออกกระทบ 0.7%-0.8%  
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) กล่าวว่า สศค. ได้ออกบทวิเคราะห์ผลกระทบแผ่นดินไหวและสึนามิในญี่ปุ่นต่อเศรษฐกิจไทย ผ่านภาคการค้าสินค้าของไทยมากที่สุด รองลงมาได้แก่ภาคการท่องเที่ยว ขณะที่การลงทุนโดยตรงจะไม่ได้รับผลกระทบมากนัก โดย สศค.ประมาณการว่า เหตุการณ์นี้ กระทบต่อการขยายตัวของเศรษฐกิจไทยปี 2554 ประมาณ 0.1% จากที่คลังคาดว่าเศรษฐกิจจะขยายตัวได้ 4-5% ต่อปี โดยการบริโภคที่แท้จริงหดตัวเพียงเล็กน้อย ขณะที่การลงทุนและการส่งออกได้รับผลกระทบบ้างที่ 0.7% และ 0.8% ตามลำดับ
ทั้งนี้ การส่งออกสินค้าของไทยคาดว่าจะได้รับผลกระทบมากโดยเฉพาะในระยะสั้น ทั้งจากผลกระทบโดยตรงของสินค้าไทยส่งออกไปญี่ปุ่นโดยตรง และผลกระทบทางอ้อมของสินค้าไทยส่งออกไปยังประเทศคู่ค้าที่ส่งออกไปยังประเทศญี่ปุ่น
ขณะที่การนำเข้าสินค้าของไทยคาดว่าจะได้รับผลกระทบมาก แต่เป็นผลกระทบในระยะสั้นเนื่องจากกว่า 20.8% ของมูลค่านำเข้าโดยรวมของไทยในปี 2553 เป็นการนำเข้าจากญี่ปุ่น โดยสินค้านำเข้าหลักจากญี่ปุ่นมักจะเป็นสินค้าทุน และสินค้าวัตถุดิบและกึ่งสำเร็จรูปเป็นส่วนใหญ่ ได้แก่ เครื่องจักรกล เหล็ก เหล็กกล้าและผลิตภัณฑ์ ส่วนประกอบยานยนต์ เครื่องจักรไฟฟ้า และแผงวงจรไฟฟ้า
ด้านการท่องเที่ยวคาดว่าจะได้รับผลกระทบในระดับปานกลาง เนื่องจากสัดส่วนนักท่องเที่ยวที่ไม่มากนัก โดยในปี 2553 มีนักท่องเที่ยวจากญี่ปุ่นเดินทางมาประเทศไทยมีจำนวนทั้งสิ้น 9.8 แสนคน หรือคิดเป็นสัดส่วนเพียง 6.2% ของจำนวนนักท่องเที่ยวทั้งหมดของไทย
นายนริศ กล่าวว่า ด้านการลงทุนโดยตรงคาดว่า การลงทุนเดิมจากญี่ปุ่นจะไม่ได้รับผลกระทบ แต่การลงทุนใหม่จากญี่ปุ่นคาดว่าจะชะลอลงในระยะสั้นถึงปานกลาง ด้านเงินทุนเคลื่อนย้ายคาดว่าในระยะสั้นจะมีเงินทุนเคลื่อนย้ายกลับไปสู่ญี่ปุ่นและเป็นปัจจัยให้เงินบาทอ่อนค่าลง ขณะที่ค่าเงินเยนแข็งค่าขึ้น แต่มาตรการอัดฉีดสภาพคล่องมูลค่ารวมกว่า 20 ล้านล้านเยนเข้าสู่ระบบเศรษฐกิจของธนาคารกลางญี่ปุ่นจะเป็นปัจจัยที่ทำให้ค่าเงินเยนไม่แข็งค่าขึ้นมากนัก